Recenzija rukopisa knjige prof. dr Vesne Lopičić

*Dead or Maybe Not:A Collection оf Essays оn Dying and Death*

Rukopis monografije *Dead or Maybe Not:A Collection оf Essays оn Dying and Death* dr Vesne Lopičić organizovan je kao logičan i skladan istraživački tekst na temu umiranja i smrti. Akcenat je na brojnim aspektima ove kompleksne teme, koju je veoma teško osvijetliti iz bilo kog ugla. Prof. dr Vesna Lopičić uspijeva da unese svježinu pristupa iz pozicije arheologa otkrivajući sloj po sloj ove uznemiravajuće teme, svjesna da nema velikog djela ni teme ako nisu u stanju da uznemire čitaoce.

Svježina pristupa prof. dr Vesne Lopičić pomenutoj temi ogleda se u organizaciji građe na kojoj autorka nakon Uvoda ispituje ovu kompleksnu temu u okviru tri podnaslova: „Kako umrijeti”, „Šta se dešava nakon smrti” i „Mrtav ili ne: šta nauka kaže”? Ogleda se i u odabranom korpusu književnih i filmskih djela koji nam osvjetljavaju neke aspekte ova tri ključna pitanja. Odgovore na prvo pitanje prof. dr Lopičić daje istraživanjem kanadske ženske kratke priče, potom ispitivanjem liminalnosti smrti u djelu kanadske književnice Dženis Kjulik Kifer i na kraju misterija smrti postaje tema istraživanja u djelu *Isijavanje* američkog pisca Stivena Kinga.

Nakon istraživanje misterije smrti, prof. dr Vesna Lopičić istražuje drugu temu: šta se dešava nakon smrti na primjerima djela Vilijama Šekspira u kojima se pozornica prepoznaje kao čistilište, potom je prigrli u priči „Tako rijetko posmatramo ljubav” kanadske književnice Barbare Goudi, zatim ispituje groblje u eksperimentalnom romanu *Linkoln u Bardu* američkog pisca Džordža Sondersa, da bi zaokružila je temu izborom kratke priče „Voljene mrtve duše” kanadskog pisca Krejga Bojka. Postmodernistička neizvjesnost konačnog odgovora na ključno pitanje prisustva smrti u trećem dijelu ovog izuzetno mudro vođenog izbora eseja sadržana je u riječi „možda” sa očekivanjem da nauka da konačan odgovor. Prof dr Vesna Lopičić se najprije odlučila za putovanje kroz vrijeme i multiversne teorije američkog pisca Šermana Aleksija u djelu *Let.* Potom je izabrala metamoderno čitanje filma *K-PAX* da bi zaokružila rešavanje rebusa eksperimentalnim mislima i hororom dvije kanadske autorke: P.K.Pejdž i Amele.K.Lenglojs.

Rukopis monografije *Dead or Maybe Not:A Collection оf Essays оn Dying and Death* pokazuju spremnost autorke da ispita, formuliše i ocijeni razne tekstove, teorije i pitanja koja se odnose na izučavanja velike i osjetljive teme smrti na planu kulture, književnosti i filma. Njena monografija pokazuje, da osim metodološke upućenosti i zrelosti, prof. dr Vesna Lopičić posjeduje i onu neophodnu hrabrost da krene putevima izučavanja tamo gdje se ranije nauka o književnosti nije okušala i to na korpusu kanadske književnosti o kojoj se u našoj naučnoj nauci još uvijek malo zna.

Monografija *Dead or Maybe Not:A Collection оf Essays оn Dying and Death* pokazuje kako njena autorka izlazi u susret izazovu savremene nauke o književnosti sa sviješću o tome da istorija kritike i teorije sadrži mnogo antiteorijskih i kontradiktornih stavova, koji se odnose na njihovu vitalnost, uzbudljivost, i komleksnost. Ona pokazuje da posjeduju i izuzetnu svijest o istorijskom, koja joj omogućava da shvati posebne zahtjeve kritike u odnosu na estetiku. U njenoj poetici prepoznaje se ono sto Džerald Graf opisuje kao istorijsku neodvojivost (postmoderne) knjizevnosti i knjizevne kritike, pri čemu čitanje jednog s drugim označava određeni istorijski trenutak. Predloženi rukopis knjige *Dead or Maybe Not:A Collection оf Essays оn Dying and Death* predstavlja jedan takav istorijski trenutak.

Vjerujemo da će se zaljubljenici u književnost, književnu teoriju, kritiku i analizu složiti da rukopis ponuđene monografije *Dead or Maybe Not:A Collection оf Essays оn Dying and Death* prof. dr Vesne Lopičić predstavlja studiozan, zanimljiv i vrijedann tekst kojim se daje izuzetan doprinos književnoj kritici. Smatramo da ova mongrafija može poslužiti budućim istraživačima kao veoma pouzdan izvor za dalja istraživanja kako ove osjetljive teme tako i kanadske književnosti. Budući da ovaj rukopis ispunjava sve neophodne metodološke i istraživačke zahtjeve preporučuje se izdavaču da se kao takav objavi.



U Beogradu, dr Radojka Vukčević, red. prof.

26. maja 2023. Filološki fakultet, Univerzitet u Beogradu